Predkladacia správa

Zmluva o všeobecnom zákaze jadrových skúšok (CTBT) zakazuje všetky jadrové skúšky, a to prostredníctvom zákazu skúšok jadrových zbraní, ako aj zákazu iných jadrových výbuchov ako pre vojenské, tak i pre civilné účely. Pre dosiahnutie tohto cieľa zmluva vytvára rozsiahly medzinárodný monitorovací systém (IMS) pozostávajúci z 321 monitorovacích staníc a 16 laboratórií a zavádza aj verifikačné inšpekcie v mieste. CTBT predpokladá aj vytvorenie organizácie (Organizácia Zmluvy o všeobecnom zákaze jadrových skúšok - CTBTO), ktorá má zabezpečiť implementáciu zmluvy, pričom poskytuje aj fórum pre konzultácie a spoluprácu.
 
SR je dlhodobo silným podporovateľom CTBT a jej urýchleného nadobudnutia účinnosti. SR zmluvu podpísala 30. septembra 1996 a ratifikovala 3. marca 1998 ako v poradí 9. krajina. 
 
Implementácia CTBT je podmienkach SR založená na Ústave SR (č. 460/1992 Z. z. v znení neskorších predpisov), zákone č. 541/2004 Z. z. o mierovom využívaní jadrovej energie (atómový zákon) v znení neskorších predpisov, ako aj zákone č. 300/2005 Z. z. Trestný zákon v znení neskorších predpisov, a to konkrétne v ustanoveniach § 426 Používanie zakázaného bojového prostriedku a nedovolené vedenie boja, § 418 Terorizmus, § 298 a 299 Nedovolená výroba a držanie jadrových materiálov, rádioaktívnych látok, vysoko rizikových chemických látok a vysoko rizikových biologických agensov a toxínov, § 233 ods. 4 písm. b) Legalizácia príjmov z trestnej činnosti, ako aj § 232 ods. 3 písm. c Podielnictvo. 

SR od začiatku podporuje činnosť Prípravnej komisie pri napĺňaní jej mandátu na vybudovanie IMS a osobitne pri výcviku inšpektorov pre výkon inšpekcií na mieste budúcej organizácie. V SR sa už konalo 8 medzinárodných poľných cvičení, testov a kurzov budúcich inšpektorov CTBTO, ktoré prebiehali vo vojenskom priestore Turecký vrch. Tieto aktivity sú financované z rozpočtu Prípravnej komisie CTBTO, resp. účastníckymi štátmi. Budúce aktivity v súlade s navrhovanou dohodou budú zabezpečované Úradom jadrového dozoru SR, ktorý je dohodou určený ako orgán na implementáciu predkladanej dohody, v súčinnosti s Ministerstvom zahraničných vecí a európskych záležitostí, Ministerstvom obrany, Ministerstvom vnútra, Ministerstvom zdravotníctva SR a poskytovateľmi zdravotnej starostlivosti.
 
Komparatívna výhoda SR – finančná výhodnosť, geografická blízkosť, vysoká odborná spolupráca – a aktuálne potreby PTS CTBTO otvárajú  možnosti spolupráce s vyššou pridanou hodnotou ako v rámci zahranično-politickej oblasti, tak aj ekonomickej dimenzie.
 
Prípravná komisia CTBTO má záujem o pokračovanie a ďalšie zintenzívňovanie tejto spolupráce. Pre Dočasný technický sekretariát (PTS) CTBTO pokračovanie spolupráce znamená, popri finančnej výhodnosti, aj možnosť získavania skúseností s organizovaním testov, cvičení a tréningu s použitím špecifických technológií (ktoré vlastní PTS) v podmienkach blízkych reálnym. 
 
Aj SR má záujem, aby sa takéto a podobné aktivity konali na našom území aj v budúcnosti. Z pohľadu SR takáto forma spolupráce predstavuje konkrétny príspevok SR v procese budovania kapacít CTBTO, najmä jej verifikačného systému. SR tým podporuje snahy medzinárodného spoločenstva v boji proti šíreniu zbraní hromadného ničenia, ktoré je vnímané ako jedna z veľkých hrozieb medzinárodnej bezpečnosti. 
 
Obe strany preto prejavili záujem o formalizovanie tejto spolupráce vo forme uzavretia bilaterálnej dohody medzi SR a PrepCom CTBTO.
 
Predkladaný materiál je návrhom na uzavretie „Dohody medzi vládou Slovenskej republiky a Prípravnou komisiou pre Organizáciu Zmluvy o všeobecnom zákaze jadrových skúšok o vzájomnej spolupráci pri výcviku a realizácii činností komisie týkajúcich sa inšpekcií na mieste“. Navrhuje sa, aby vláda SR odporučila NR SR vyjadriť súhlas s dohodou a rozhodnúť, že ide o medzinárodnú zmluvu, ktorá má podľa článku 7 ods. 5 Ústavy SR prednosť pred zákonmi, a zároveň odporučila prezidentovi SR, aby dohodu následne  ratifikoval. 
 
Vykonávanie dohody po nadobudnutí jej platnosti zabezpečí Úrad jadrového dozoru SR.
 
Uzavretie dohody nemá vplyv na rozpočet verejnej správy, podnikateľské prostredie, životné prostredie, informatizáciu spoločnosti a nemá ani sociálne vplyvy.

Materiál bol konzultovaný s Ministerstvom financií, Ministerstvom obrany a Úradom jadrového dozoru SR.

Materiál sa predkladá bez rozporov.